CELEX: 32012D0677
Language: da
Date: 2012-10-30 00:00:00
Title: 2012/677/EU: Kommissionens gennemførelsesafgørelse af 30. oktober 2012 om medlemsstaternes forlængelse af midlertidige godkendelser af de nye aktivstoffer ametoctradin (der oprindeligt blev ansøgt om under udviklingskode BAS 650 F) og dinatriumphosphonat (meddelt under nummer C(2012) 7581)  EØS-relevant tekst

1.11.2012   
            
            
               DA
            
            
               Den Europæiske Unions Tidende
            
            
               L 305/27
            
         KOMMISSIONENS GENNEMFØRELSESAFGØRELSE
   af 30. oktober 2012
   om medlemsstaternes forlængelse af midlertidige godkendelser af de nye aktivstoffer ametoctradin (der oprindeligt blev ansøgt om under udviklingskode BAS 650 F) og dinatriumphosphonat
   (meddelt under nummer C(2012) 7581)
   (EØS-relevant tekst)
   (2012/677/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 91/414/EØF af 15. juli 1991 om markedsføring af plantebeskyttelsesmidler (1), særlig artikel 8, stk. 1, fjerde afsnit,
   under henvisning til Europa-Parlamentets og Rådets forordning (EF) nr. 1107/2009 af 21. oktober 2009 om markedsføring af plantebeskyttelsesmidler og om ophævelse af Rådets direktiv 79/117/EØF og 91/414/EØF (2), særlig artikel 80, stk. 1, litra a), og
   ud fra følgende betragtninger:
   
               (1)
            
            
               I henhold til artikel 80, stk. 1, litra a), i forordning (EF) nr. 1107/2009 finder direktiv 91/414/EØF fortsat anvendelse på aktivstoffer, for hvilke der er truffet en afgørelse i overensstemmelse med artikel 6, stk. 3, i direktiv 91/414/EØF inden den 14. juni 2011.
            
         
               (2)
            
            
               I overensstemmelse med artikel 6, stk. 2, i direktiv 91/414/EØF modtog Nederlandene i september 2008 en ansøgning fra BASF SE om optagelse af aktivstoffet ametoctradin (der oprindeligt blev ansøgt om under udviklingskode BAS 650 F) i bilag I til direktiv 91/414/EØF. Ved Kommissionens beslutning 2009/535/EF (3) blev det bekræftet, at dossieret var fuldstændigt og således principielt kunne anses for at opfylde data- og informationskravene i bilag II og III til dette direktiv.
            
         
               (3)
            
            
               Frankrig modtog i maj 2008 en ansøgning i henhold til artikel 6, stk. 2, i direktiv 91/414/EØF fra ISK Biosciences Europe SA om optagelse af aktivstoffet dinatriumphosphonat i bilag I til direktiv 91/414/EØF. Ved Kommissionens beslutning 2008/953/EF (4) blev det bekræftet, at dossieret var fuldstændigt og således principielt kunne anses for at opfylde data- og informationskravene i bilag II og III til dette direktiv.
            
         
               (4)
            
            
               Bekræftelsen af, at dossiererne er fuldstændige, er en forudsætning for, at der kan foretages en grundig behandling af dem, og for, at medlemsstaterne foreløbigt kan godkende plantebeskyttelsesmidler, der indeholder de pågældende aktivstoffer, for en periode på højst tre år, samtidig med at betingelserne i artikel 8, stk. 1, i direktiv 91/414/EØF, navnlig kravet om, at der skal foretages en grundig vurdering af aktivstofferne og plantebeskyttelsesmidlerne ud fra direktivets krav, opfyldes.
            
         
               (5)
            
            
               Disse aktivstoffers virkninger på menneskers sundhed og miljøet er blevet vurderet i henhold til bestemmelserne i artikel 6, stk. 2 og 4, i direktiv 91/414/EØF for de anvendelsesformål, som ansøgerne har foreslået. De rapporterende medlemsstater forelagde udkast til vurderingsrapporter for Kommissionen henholdsvis den 15. september 2009 (ametoctradin) og den 27. august 2009 (dinatriumphosphonat).
            
         
               (6)
            
            
               Efter at de rapporterende medlemsstater forelagde udkastene til vurderingsrapporter, har det været nødvendigt at anmode ansøgerne om yderligere oplysninger og at lade de rapporterende medlemsstater undersøge disse oplysninger og forelægge deres vurderinger. Gennemgangen af dossiererne fortsætter derfor, og det vil ikke være muligt at afslutte evalueringen af dossiererne inden for den periode, der er fastsat i Rådets direktiv 91/414/EØF.
            
         
               (7)
            
            
               Da den hidtidige evaluering ikke har afdækket forhold, der giver anledning til umiddelbar bekymring, bør medlemsstaterne kunne forlænge de midlertidige godkendelser af plantebeskyttelsesmidler, der indeholder de pågældende aktivstoffer, med 24 måneder i overensstemmelse med artikel 8 i direktiv 91/414/EØF, så undersøgelsen af dossiererne kan fortsætte. Det forventes, at evalueringen og beslutningstagningen med hensyn til en eventuel afgørelse om godkendelse i overensstemmelse med artikel 13, stk. 2, i forordning (EF) nr. 1107/2009, for så vidt angår ametoctradin og dinatriumphosphonat, vil kunne afsluttes i løbet af 24 måneder.
            
         
               (8)
            
            
               Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed —
            
         VEDTAGET DENNE AFGØRELSE:
   Artikel 1
   Medlemsstaterne kan forlænge midlertidige godkendelser af plantebeskyttelsesmidler, der indeholder ametoctradin eller dinatriumphosphonat, for en periode, der udløber senest den 31. oktober 2014.
   Artikel 2
   Denne afgørelse udløber den 31. oktober 2014.
   Artikel 3
   Denne afgørelse er rettet til medlemsstaterne.
   
      Udfærdiget i Bruxelles, den 30. oktober 2012.
      
         
            På Kommissionens vegne
         
         Maroš ŠEFČOVIČ
         
            Næstformand
         
      
   
   
      (1)  EFT L 230 af 19.8.1991, s. 1.
   
      (2)  EUT L 309 af 24.11.2009, s. 1.
   
      (3)  EUT L 179 af 10.7.2009, s. 66.
   
      (4)  EUT L 338 af 17.12.2008, s. 62.